28 dages valgkamp er slut - næsten da. Nu mangler bare oprydningen af valgplakaterne, som har fyldt de nordjyske lygtepæle en lille måneds tid. Derfor er Venstre Ungdom Aalborg allerede i fuld gang med pillearbejdet i Aalborgs gader. - Vi er næsten lige startet, så det er svært at sige, hvordan det går. Men jeg er fortrøstningsfuld, fortæller Lasse B. Sørensen, som er landsnæstformand i Venstre Ungdom 2000 valgplakater skal ned Der venter et stort arbejde forude for de unge mennesker. Venstre har nemlig hængt intet mindre end 2000 valgplakater op i Nordjylland - og dermed skal der også 2000 valgplakaterne ned igen. For at sikre at alle valgplakaterne kommer ned, har Venstre Ungdom lavet et plakatkort, som viser, hvor plakaterne hænger. - Så satser vi på, at folk har fuldt dem. Plakaterne burde være til at finde igen, siger Lasse B. Sørensen. Er der folk til det? Opbakningen til at hænge valgplakaterne op var stor. Men om den er lige så stor til at få dem ned igen, må dagen vise. - Det er lidt sværere at få dem pillet ned igen, fordi folk er i skole. Men når de først har fri, kommer de og hjælper, fortæller Emil Petersen, som er en del af Venstre Ungdoms bestyrelse. Heldigvis er humøret stadig højt efter 28 dages valgkamp. VU'erne går nemlig efter, at alle 2000 valgplakater skal være nede, inden dagen er omme. - Vi har sat et måske lidt ambisiøst mål om at være færdig allerede i dag, men jeg er ikke helt overbevist om, vi når det, fortæller landsnæstformanden, men forsikrer om, at de i hvert fald er nede i løbet af weekenden.
Efter en afsluttet valgkamp er oprydningen gået i gang. Dette gælder også for Venstres Ungdom Aalborg, som i dag piller valgplakater ned.